ლონდონის სიტი
ლონდონის სიტი (ინგლ. City of London) — ქალაქი და საგრაფო დიდი ლონდონის რეგიონში. რომაელებმა ლონდონიუმი სიტის დღევანდელ საზღვრებში დააარსეს, ასე იყო შუა საუკუნეების ჩათვლით, მას შემდეგ კი საქალაქო აგლომერაცია გაცდა სიტის ფარგლებს. დღეს სიტი დიდი ლონდონის მეტროპოლიის მხოლოდ პატარა ნაწილია, თუმცა ის კვლავაც რჩება ცენტრალური ლონდონის უმნიშვნელოვანეს ნაწილად. ადმინისტრაციულად ის არის დიდი ლონდონის რეგიონის 33 ოლქიდან ერთ-ერთი, თუმცა განსხვავებით დანარჩენი 32-ისგან, ის არ არის ლონდონის ბორო, არამედ — დამოუკიდებელი საგრაფო. ლონდონის სიტის ხშირად მოიხსენიებენ, როგორც უბრალოდ სიტი. მას ზედმეტსახელად, ასევე, უწოდებენ კვადრატულ მილს (Square Mile), რადგან მისი ფართობი, დაახლოებით, ამდენია (1.12 კვ.მილი (2.90 კმ²)). სიტი ლონდონის და მთელი დიდი ბრიტანეთის საქმიანი და ფინანსური ცენტრია. მე-19 საუკუნეში სიტი იყო მსოფლიოს პირველი ბიზნეს-ცენტრი და იგი დღემდე რჩება მთავარ შეხვედრების ადგილად ბიზნესებისთვის. 2011 წლის აღწერის მიხედვით, სიტიში 7 000 ადამიანი ცხოვრობს, თუმცა ყოველდღიურად აქ 300 000-ზე მეტი ადამიანი მუშაობს, ძირითადად საფინანსო მომსახურების სექტორში.